പാരീസില് ലയണല് മെസി പാരി സാന് ഷെര്മയിനില് പാരീസ്: അപ്രതീക്ഷിതമായി ഒന്നും സംഭവിച്ചില്ല. കേട്ട വാര്ത്തകളെല്ലാം സത്യമാണ്. അര്ജന്റൈന് സൂപ്പര്സ്റ്റാര് ലയണല് മെസി പാരീസില് വിമാനമിറങ്ങി. അദ്ദേഹം ഫ്രഞ്ച് ക്ലബ് പാരി സാന് ഷെര്മയിനുമായി പിഎസ്ജി രണ്ടുവര്ഷത്തെ കരാര് ഒപ്പിട്ടു. ഇനി നെയ്മറിനൊപ്പം പന്തുതട്ടും. പിഎസ്ജിയുടെ 19ാം നന്പര് ജഴ്സിയിലാവും മെസി ഇനി കളത്തിലിറങ്ങുക. കഴിഞ്ഞയാഴ്ചയാണു ബാഴ്സലോണ ലോകത്തെ ഞെട്ടിച്ചത്. ലാ ലിഗയിലെ സാന്പത്തിക നിയന്ത്രണങ്ങള് കാരണം മെസിയുമായുള്ള ബന്ധം ബാഴ്സലോണ അവസാനിപ്പിക്കുന്നു എന്നു പ്രഖ്യാപിച്ചപ്പോഴാണു ലോകം ഞെട്ടിയത്. ക്ലബ് ഫുട്ബോളില് സൂപ്പര് താരങ്ങളുടെ കൂടുമാറ്റം എന്നും വാര്ത്തയാണ്. വെറും സാധാരണ വാര്ത്ത. എന്നാല്, മെസിയുടെ കാര്യത്തില് ലോകം അന്പരക്കുന്നതിന്റെ കാരണം മറ്റൊന്നുമല്ല രണ്ടു പതിറ്റാണ്ടിനിടെ മെസി ഒരേയൊരു ക്ലബ്ബിനുവേണ്ടി മാത്രമാണു കളിച്ചിരുന്നത് എന്നതാണ്. ബാഴ്സലോണയുടേതല്ലാതെ മറ്റൊരു ക്ലബിന്റെ ജഴ്സിയില് മെസിയെ ആരാധകര്ക്ക് സങ്കല്പ്പിക്കാന് പ്രയാസം അത്രേയുള്ളൂ. പക്ഷേ, ഇനി അതു സംഭവിക്കാന് ദിവസങ്ങള് മാത്രം. ഒരു വാരാന്ത്യ ചര്ച്ചയ്ക്കു ശേഷമാണ് മെസി പിഎസ്ജിയിലേക്കു മാറാന് തീരുമാനിച്ചത്. ആറു തവണ ബാലന് ഡി ഓര് പുരസ്കാരം നേടിയിട്ടുള്ള മെസിക്ക് 25 മില്യണ് പൗണ്ട് 257 കോടി 79 ലക്ഷം രൂപ വാര്ഷിക ശമ്ബളം ലഭിക്കും. മെസിയുടെ വരവോടെ പിഎസ്ജി ചാന്പ്യന്സ് ലീഗില് ഫേവറിറ്റുകളാവും. മെസി ബാഴ്സലോണയില്നിന്നു പിരിഞ്ഞത് എന്തിന്? വലിയ അനിശ്ചിതത്വത്തിനാണ് മെസി കഴിഞ്ഞ ദിവസം വിരാമമിട്ടത്. താന് ബാഴ്സലോണയോടു വിടപറയുന്നു എന്ന് അദ്ദേഹം കാന്പ നൂവില് നടന്ന പത്രസമ്മേളനത്തില് പ്രഖ്യാപിച്ചു. ബാഴ്സലോണയുടെ ആരാധകര് കണ്ണീരോടെയാണ് ആ പ്രഖ്യാപനം കേട്ടത്. 2000 സെപ്റ്റംബറില് തന്റെ 13ാം വയസില് ബാഴ്സലോണയിലെത്തിയതാണു മെസി. വിടപറയുന്നത് 34ാം വയസില്. നീണ്ട 21 വര്ഷം ബാഴ്സലോണയുടെ ജഴ്സിയില് മെസി നിറഞ്ഞുനിന്നു. ശന്പളം കുറച്ച് ബാഴ്സലോണയില് തുടരാന് മെസി തയാറായെങ്കിലും, കോവിഡ് പശ്ചാത്തലത്തില് നടപ്പിലാക്കാന് നിര്ബന്ധിതമായ സാന്പത്തിക നിയന്ത്രണങ്ങള് വിലങ്ങുതടിയായെന്നാണു ക്ലബ് അധികൃതര് വ്യക്തമാക്കുന്നത്. എന്നാല്, ബാഴ്സലോണയുടെ ആരാധകര് ഇപ്പോഴും അതൃപ്തരാണ്. മെസിയെപ്പോലെ ഒരു താരത്തെ നിലനിര്ത്താനാവാത്ത വിധം എന്തു നിയന്ത്രണങ്ങളാണു ക്ലബ് പാലിക്കേണ്ടതെന്നാണ് ആരാധകരുടെ ചോദ്യം. എന്തായാലും ഒന്നുറപ്പ് മെസി പോകുന്നതോടെ ലാലിഗയുടെ ഗ്ലാമര് ഇടിയും. 2013ലെ നിയമവും കോവിഡും വില്ലന് താരങ്ങളുടെ ശന്പളവും ഏറ്റെടുക്കല് ചെലവും 70 ശതമാനമായി പരിമിതപ്പെടുത്തിക്കൊണ്ട് 2013 ല് നിയമം വന്നിരുന്നു. കൂടെ കോവിഡുമെത്തിയപ്പോള് ക്ലബ്ബിന്റെ വരുമാനം കുത്തനെ ഇടിഞ്ഞിരുന്നു. അതോടെ മെസിയുടെ ശന്പളം കുറയ്ക്കാതെ മറ്റു മാര്ഗങ്ങളൊന്നും ക്ലബ്ബിന്റെ മുന്നിലില്ലായിരുന്നു. മെസി 35 ശതമാനം വരെ ശന്പളം കുറയ്ക്കാന് തയാറായെങ്കിലും 50 ശതമാനം കുറവു വരുത്താതെ ക്ലബ്ബിനു മെസിയെ നിലനിര്ത്താനാവുമായിരുന്നില്ല. ഇനി മെസിയും നെയ്മറും എംബാപ്പെയും കളം നിറയും സെര്ജിയോ റാമോസ്, എയ്ഞ്ചല് ഡി മരിയ, ജിയാന്ലൂയി ഡോണരുമ തുടങ്ങിയ വന്പന് താരനിരയാണു പിഎസ്ജിയുടേത്. പിഎസ്ജിയെക്കാള് താരസന്പന്നമായ മറ്റൊരു ടീം യൂറോപ്യന് ഫുട്ബോള് ലീഗില് ഇല്ല. മെസിയുടെ ക്ലബ്ബുമാറ്റത്തിനപ്പുറം ഇനി നടക്കാന് പോകുന്ന ചര്ച്ച പിഎസ്ജി കോച്ച് മൗറീഷ്യോ പോചെറ്റിനോ സൂപ്പര് തരങ്ങളെ എങ്ങനെ ഉപയോഗിക്കും എന്ന കാര്യത്തിലായിരിക്കും.